走鬼

走鬼係源自香港嘅用詞，喺1930-1980年代經常會聽到，係無牌流動小販非法擺賣嘅時候，為咗唔想俾執法人員捉到而被罰，當見到有差人或者小販管理隊等嘅執法人員出現，就大嗌：「走鬼呀！」，其他小販聽到之後就會一齊急急腳噉拎埋啲貨逃走。

起源
「走鬼」呢個詞起源於1930至1940年代，當時香港經濟未係咁好，冇製造業，亦未有街市同大型百貨商場，但有大批中國移民去香港謀生。當中有好多人嚟自廣東鄉下，冇文化亦冇一技之長，為咗搵食養家唯有跟已經做開小販嘅同鄉或者親友做小販。當時嘅港英政府就以維持治安為名，對喺通街或者喺巷仔擺檔嘅小販開始進行執法行動，實行一律唔准喺街頭擺賣嘅政策，凡係喺街頭擺賣，一旦俾警察捉到，輕嘅就打鬧並沒收貨品，重嘅就罰錢或坐監。 

香港喺1930至1940年代好多僱傭警察嚟自印度同巴基斯坦，呢啲印巴裔人個樣同華人有明顯分別，有啲重係紅毛混血兒，所以香港人叫佢哋做「紅毛鬼」。

由於民族唔同，語言唔同，佢哋對做小販嘅華人自然冇乜感情，所以執法嗰陣特別嚴厲，絕對唔會手下留情，當捉到小販嗰陣就會對佢哋拳打腳踢，所以當時嘅小販都好驚呢啲紅毛警察。每當紅毛警察一出現，第一個見到嘅小販就大嗌：「紅毛鬼嚟喇，快啲走呀！」，其他小販聽到就即刻執起啲貨品急急腳噉逃走。過咗一段時間，為咗簡單易嗌，就改做「走喇，鬼嚟呀」同後嚟嘅「走鬼呀！」。

香港文化